চট্টগ্রাম ব্যুরো: চট্টগ্রামে স্কুলছাত্রী তাসফিয়া আমিন হত্যায় তৃতীয় কোনো পক্ষের ইন্ধন আছে কি না তা খতিয়ে দেখার দাবি জানিয়েছেন তাসফিয়ার বাবা মোহাম্মদ আমিন। সোমবার দুপুরে চট্টগ্রাম প্রেসক্লাবে আয়োজিত এক সাংবাদিক সম্মেলনে এ দাবি জানান তিনি। লিখিত বক্তব্যে তাসফিয়ার বাবা মোহাম্মদ আমিন বলেন, ‘তাসফিয়া হত্যাকান্ডের বিচার নির্ভর করছে ভিসেরা রিপোর্টের ওপর তাই এই রিপোর্ট যেন সুষ্ঠু ও নিরপেক্ষ হয়। বর্বরোচিত হত্যাকান্ডে তৃতীয় কোনো পক্ষের ইন্ধন আছে কি না বা পরোক্ষভাবে সম্পর্কিত কি না তা খতিয়ে দেখার জন্য প্রশাসনের সুদৃষ্টি কামনা করছি। আদালতের প্রতি আদনানের রিমান্ড মঞ্জুরের অনুরোধ জানিয়ে মোহাম্মদ আমিন বলেন, অপরাধীদের বয়স বিবেচনা না করে তাদের অপরাধ বিবেচনা করে পুনরায় রিমান্ড মঞ্জুর করে ঘটনার প্রকৃত রহস্য উদঘাটনের সুযোগ দিন। সাংবাদিক সম্মেলনে তাসফিয়ার পরিবারের অন্যান্য সদস্যরাও উপস্থিত ছিলেন।